শেরপুর প্রতিনিধি  মেধাবী এক স্কুলছাত্রীকে তিন দিন আটকে রেখে তার ওপর নারকীয় নৃশংসতা চালিয়েছে এক মুদি দোকানদার বখাটে যুবক শাহজামাল (১৯)। গত ২০ জুন এ বর্বরোচিত ঘটনা ঘটে শেরপুর জেলার সীমান্তবর্তী উপজেলা শ্রীবরদীর প্রত্যন্ত পল্লী কুমরী কাটাজান এলাকায়। নির্যাতিত মেয়েটি কাটাজান উচ্চ বিদ্যালয়ের দশম শ্রেণীর ছাত্রী। ঘটনার পাঁচ দিন পর ২৫ জুন ধর্ষক শাহজামালের মা, মামাসহ ছয়জনকে আসামি করে শ্রীবরদী থানায় মামলা করা হলে  শাহজামালের  মা ও দুই মামাকে পুলিশ গ্রেফতার করে। শাহজামাল এখনও পলাতক। থানায় মামলা করায় সংখ্যালঘু পরিবারটির সদস্যদের এবং ধর্ষিতাকে মেরে ফেলার হুমকি দেওয়া হচ্ছে বলে অভিযোগ পাওয়া গেছে। নিরাপত্তার জন্য নির্যাতিত মেয়েটি শেরপুর শহরে মামার বাসায় আশ্রয় নিয়েছে।